Opinjoni tal-Kumitat Ewropew tar-Reġjuni dwar “Strateġija dwar il-Ġlieda kontra l-Antisemitiżmu u t-Trawwim tal-Ħajja Lhudija (2021-2030)”

(2022/C 375/04)

Relatur: János Ádám KARÁCSONY (HU/KRE), Viċi President tal-Kunsill tal-Kontea ta’ Pest Megye Dokument ta’ referenza: Komunikazzjoni tal-Kummissjoni Ewropea dwar Strateġija tal-UE dwar il-Ġlieda kontra l-Antisemitiżmu u t-Trawwim tal-Ħajja Lhudija (2021-2030) COM(2021) 615 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jilqa’ l-Komunikazzjoni dwar l-Istrateġija tal-UE dwar il-Ġlieda kontra l-Antisemitiżmu u t-Trawwim tal-Ħajja Lhudija (2021-2030) u jaqbel mal-Kummissjoni Ewropea li l-ġlieda kontra l-antisemitiżmu hija sfida kumplessa, peress li l-antisemitiżmu joħloq theddida għall-valuri fundamentali Ewropej. Permezz ta’ involviment attiv, il-Kumitat Ewropew tar-Reġjuni jista’ jikkontribwixxi għall-Istrateġija tal-UE dwar il-Ġlieda Kontra l-Antisemitiżmu u t-Trawwim tal-Ħajja Lhudija (2021-2030) tal-Kummissjoni Ewropea billi jiżgura li l-awtoritajiet lokali u reġjonali jkunu involuti fl-implimentazzjoni tagħha. Jemmen li l-għan komuni tal-awtoritajiet lokali u reġjonali kollha fl-UE jrid ikun UE mingħajr antisemitiżmu;

2. jinsab imħasseb dwar is-sejbiet tat-tieni stħarriġ dwar id-diskriminazzjoni u r-reati ta’ mibegħda kontra l-Lhud fl-UE, Esperjenzi u perċezzjonijiet tal-antisemitiżmu , 2018 prodott mill-Aġenzija tal-Unjoni Ewropea għad-Drittijiet Fundamentali (FRA), li kkonferma li disgħa minn kull għaxar Lhud jemmnu li l-antisemitiżmu żdied f’pajjiżhom, u li 85 % tal-Lhud iqisu l-antisemitiżmu bħala problema serja;

3. jilqa’ l-fatt li l-istrateġija tal-Kummissjoni hija bbażata fuq konsultazzjoni wiesgħa mal-partijiet interessati rilevanti, inklużi l-awtoritajiet nazzjonali u reġjonali, il-komunitajiet u l-organizzazzjonijiet Lhud, l-esperti u r-riċerkaturi indipendenti, l-FRA, u organizzazzjonijiet internazzjonali u partijiet interessati oħra;

4. jisħaq li l-kultura Lhudija hija parti integrali mill-kultura Ewropea, u li l-wirt kulturali Lhudi għandu jiġi kemm protett kif ukoll promoss fil-bliet u fir-reġjuni tal-UE b’mod li jħeġġeġ lill-Ewropej biex japprezzaw u jqisu l-wirt kulturali Lhudi bħala parti vitali mill-kultura u mill-istil ta’ ħajja tal-Ewropa. Huwa jrid jiġbed l-attenzjoni għall-eluf ta’ snin ta’ tradizzjonijiet tal-ħajja Lhudija u għall-għadd kbir ta’ kontributi importanti magħmula minn persuni ta’ twemmin jew sfond Lhudi għas-soċjetà u l-kultura kondiviża tagħna. F’dan ir-rigward, jemmen li huwa importanti li tiżdied il-kooperazzjoni bejn ir-reġjuni u s-soċjetà ċivili;

5. jilqa’ l-affermazzjoni mill-ġdid tal-Kummissjoni lejn l-impenn sod u inekwivoku tagħha fil-konfront tal-ġlieda globali kontra l-antisemitiżmu. Jaqbel li kwalunkwe forma ta’ antisemitiżmu, inċitament għall-mibegħda jew vjolenza hija inaċċettabbli u inkompatibbli mal-valuri u l-għanijiet tal-Unjoni Ewropea u l-Istati Membri tagħha. Dawn il-prinċipji mhumiex negozjabbli. Fid-dawl ta’ dan ta’ hawn fuq, huwa essenzjali li l-awtoritajiet internazzjonali, nazzjonali u sottonazzjonali kollha jintegraw il-prevenzjoni tal-antisemitiżmu u l-ġlieda kontrih fil-forom kollha tiegħu u fl-oqsma kollha ta’ politika;

6. jilqa’ l-impenn tal-Kummissjoni li tinvolvi ruħha fi djalogu regolari mal-Parlament Ewropew u mal-parlamenti nazzjonali tal-Istati Membri biex tħeġġeġ azzjoni soda dwar il-ġlieda kontra l-antisemitiżmu u t-trawwim tal-ħajja Lhudija, u jżid li l-estensjoni tal-istedina għall-atturi reġjonali tkompli ssaħħaħ l-effiċjenza tal-istrateġija;

7. iqis adegwata l-konklużjoni tal-istrateġija li l-forom kollha ta’ mibegħda jheddu l-valur uman u li huma inkompatibbli mal-valuri li tħaddan l-UE. Filwaqt li jilqa’ l-fatt li din l-istrateġija hija parti mill-isforzi tal-Kummissjoni biex tiġġieled il-forom kollha ta’ mibegħda, diskriminazzjoni, u razziżmu, jemmen li neħtieġu pass ulterjuri u li jiġi ddikjarat prinċipju ta’ tolleranza żero għall-antisemitiżmu;

8. ifakkar li abbażi tal-Artikolu 17 tat-TFUE, l-Unjoni Ewropea jeħtieġ li jkollha djalogu miftuħ, trasparenti u regolari mal-knejjes, l-assoċjazzjonijiet reliġjużi u l-organizzazzjonijiet mhux konfessjonali u li dan id-djalogu għandu jiġi żviluppat ukoll mill-Kumitat;

Il-prevenzjoni u l-ġlieda kontra l-forom kollha ta’ antisemitiżmu

9. iqis adegwata l-konklużjoni tal-istrateġija li l-aktar sinjali komuni ta’ antisemitiżmu llum jinkludu l-antisemitiżmu relatat mal-Iżrael, li l-Lhud fl-Ewropa jiltaqgħu l-aktar magħhom online ( 1 )

10. jappoġġja bis-sħiħ il-kunċett li għandha ssir prattika standard għall-Istati Membri u għall-awtoritajiet tagħhom li jużaw id-definizzjoni tal-antisemitiżmu pprovduta mill-Alleanza Internazzjonali għat-Tifkira tal-Olokawst (IHRA) biex tgħinhom jidentifikaw xejriet antisemitiċi u diversi forom ta’ antisemitiżmu. Ir-rikonoxximent ta’ att bħala antisemitiku u li jissemma b’dan il-mod joħloq fiduċja fl-awtoritajiet u fil-qrati, u jagħmel lin-nies aktar lesti li jirrapportaw reati mmotivati mill-antisemitiżmu;

11. skont din id-definizzjoni: a.) l-atti antisemitiċi għandhom jitqiesu bħala reati kriminali meta fil-liġi jkunu definiti bħala tali (eż. iċ-ċaħda tal-Olokawst jew id-distribuzzjoni ta’ materjal antisemitiku). L-applikazzjoni ta’ terminoloġija partikolarment offensiva u dannuża (Olokawst, ġenoċidju, apartheid) ma tistax tiġi aċċettata bħala kritika leġittima ta’ gruppi Lhud jew tal-għanijiet u l-imġiba ġenerali tal-istat Lhudi; b.) l-atti kriminali għandhom jitqiesu antisemitiċi meta l-miri tal-attakki, kemm jekk persuni kif ukoll jekk proprjetà — bħal bini, skejjel, postijiet ta’ qima u ċimiterji — jintgħażlu peress li huma, jew jidhru li huma, Lhud jew relatati mal-Lhud; c.) id-diskriminazzjoni antisemitika u n-negazzjoni lil-Lhud ta’ opportunitajiet jew servizzi disponibbli għal oħrajn għandha tiġi pproċessata u kkundannata;

12. jilqa’ l-fatt li l-Istati Membri approvaw l-istrateġija u diġà impenjaw ruħhom li jipprevjenu u jiġġieldu l-antisemitiżmu permezz ta’ strateġiji nazzjonali, kif ukoll biex jiġġieldu kontra forom oħra ta’ diskriminazzjoni, bħar-razziżmu, il-ksenofobija u l-estremiżmu. Eżempju bħal dan huwa Unjoni ta’ ugwaljanza: Pjan ta’ azzjoni tal-UE għall-ġlieda kontra r-razziżmu 2020-2025, li l-Kumitat tar-Reġjuni ħareġ Opinjoni dwarha wkoll ( 2 )

13. japprova d-dikjarazzjoni tal-istrateġija li t-triq li twassal għas-suċċess hija l-involviment rinfurzat tal-organizzazzjonijiet tas-soċjetà ċivili u tal-komunitajiet Lhud, it-tisħiħ tal-kollaborazzjoni attiva ma’ dawn l-entitajiet u l-għoti ta’ appoġġ finanzjarju għall-inizjattivi tagħhom permezz ta’ programmi ta’ finanzjament tal-UE eżistenti, li jallokaw fondi speċifiċi għall-implimentazzjoni ta’ dawn l-għanijiet;

14. jilqa’ l-impenn tal-Kummissjoni li tappoġġja lill-organizzazzjonijiet u lill-proġetti biex jiġġieldu u jirreġistraw il-forom kollha ta’ antisemitiżmu permezz tal-finanzjament tal-Programm ta’ EUR 1,55 biljun dwar iċ-Ċittadini, l-Ugwaljanza, id-Drittijiet u l-Valuri (CERV) ( 3 ) , kif ukoll varjetà wiesgħa ta’ programmi oħra tal-UE ( 4 ) , sabiex tiġi indirizzata n-natura trasversali tal-antisemitiżmu billi jiġu indirizzati l-antiġudaiżmu u l-ġlieda kontra d-dubji dwar il-leġittimità tal-Istat ta’ Iżrael, kif ukoll billi tingħata biżżejjed attenzjoni lit-tifkira tal-Olokawst;

15. jirrakkomanda, bħala miżura ta’ bini ta’ fiduċja fl-azzjoni statali, il-ħatra ta’ interlokuturi fl-awtoritajiet tas-sigurtà nazzjonali u reġjonali u l-istabbiliment ta’ mezzi u miżuri koordinati ta’ komunikazzjoni, b’mod partikolari f’każ ta’ kriżi;

16. jilqa’ d-deċiżjoni tal-Kummissjoni li tifformallizza l-Grupp ta’ Ħidma ad hoc dwar il-ġlieda kontra l-antisemitiżmu bħala struttura permanenti sabiex tappoġġja l-implimentazzjoni tal-istrateġija u tgħin fil-koordinazzjoni tal-isforzi tal-Istati Membri, tar-rappreżentanti tal-komunitajiet Lhud, u ta’ partijiet interessati oħra. Jistieden lill-Kummissjoni tagħti attenzjoni speċjali lill-kumplessità tal-komunitajiet Lhud Ewropej meta tagħżel lir-rappreżentanti tal-grupp ta’ ħidma, biex tiżgura li d-denominazzjonijiet u l-movimenti reliġjużi kollha jkunu rrappreżentati b’mod ugwali;

17. jinsab imħasseb dwar il-fatt li 44 % taż-żgħażagħ Ewropej Lhud esperjenzaw fastidju antisemitiku ( 5 ) u jemmen li hemm ħtieġa urġenti ħafna li jiġu miġġielda b’mod espliċitu d-diskors ta’ mibegħda antisemitiku u r-reati ta’ mibegħda, kif ukoll l-estremiżmu vjolenti u t-terroriżmu kontra l-Lhud. Jesprimi tħassib kbir dwar stħarriġ imwettaq mill-Aġenzija għad-Drittijiet Fundamentali dwar l-esperjenzi tal-Lhud ta’ reati ta’ mibegħda fi 12-il Stat Membru tal-Unjoni, li skontu 35 % ta’ dawk li wieġbu diġà ġew ikkonfrontati bl-istqarrija li “il-Lhud jisfruttaw il-vittmi tal-Olokawst għall-finijiet tagħhom stess” ( 6 ) , filwaqt li 53 % tal-Ewropej iħossu li ċ-ċaħda tal-Olokawst hija problema f’pajjiżhom ( 7 ) . Fid-dawl ta’ dan, il-Kumitat iħeġġeġ l-adozzjoni rapida tal-proposta tal-Kummissjoni Ewropea biex il-lista ta’ reati tal-UE tiġi estiża għad-diskors ta’ mibegħda u r-reati ta’ mibegħda, u b’hekk ikun possibbli li jiġu stabbiliti regoli minimi fl-UE kollha għad-definizzjoni ta’ reati u sanzjonijiet kriminali;

18. jaqbel mal-Kummissjoni li fl-implimentazzjoni tal-istrateġija, kemm l-Istati Membri kif ukoll l-entitajiet lokali u reġjonali għandhom rwol partikolarment importanti x’jaqdu fir-rigward tal-ġlieda kontra l-antisemitiżmu u t-trawwim tal-ħajja Lhudija. Jimpenja ruħu li fil-futur jiffoka aktar fuq il-kwistjoni tal-antisemitiżmu sabiex jikkontribwixxi għall-implimentazzjoni tal-istrateġija tal-UE dwar il-ġlieda kontra l-antisemitiżmu u għall-promozzjoni tal-iskambju ta’ prattiki tajbin;

19. jilqa’ l-istrateġija Ewropea tal-Kummissjoni għat-taħriġ ġudizzjarju għall-2021-2024 biex tappoġġja programmi ta’ taħriġ u attivitajiet ta’ bini ta’ kapaċità dwar l-indirizzar tal-antisemitiżmu għall-professjonisti tal-ġustizzja u tal-infurzar tal-liġi, inkluż permezz tan-Network Ewropew tat-Taħriġ Ġudizzjarju (EJTN) u l-Aġenzija tal-UE għat-Taħriġ fl-Infurzar tal-Liġi (CEPOL). Is-sensibilizzazzjoni dwar l-antisemitiżmu u t-taħriġ adegwat għandhom ikunu disponibbli wkoll għall-awtoritajiet lokali u reġjonali;

20. jenfasizza li huwa partikolarment importanti li tinġabar data komparabbli fl-Istati Membri dwar l-espressjonijiet tal-antisemitiżmu, u li l-metodoloġija u l-istabbiliment ta’ proċeduri għall-ġbir tad-data jiġu appoġġjati minn fondi u programmi mmirati;

21. jaqbel mal-Kummissjoni li l-ġlieda kontra l-antisemitiżmu online jistħoqqilha aktar attenzjoni. Jindika li l-miti ta’ kospirazzjoni antisemitiċi, is-simboli, il-memorabilja u l-letteratura relatati man-Nazisti, u t-tixrid tagħhom online jistgħu jwasslu għal radikalizzazzjoni u, fl-aħħar mill-aħħar, għall-vjolenza fiżika. Minħabba dan, l-obbligi speċifiċi għall-operaturi li huma stabbiliti fil-kodiċi dwar l-imġiba tagħhom, l-Att dwar is-Servizzi Diġitali u l-Att dwar is-Swieq Diġitali, huma partikolarment importanti;

22. jenfasizza l-importanza li tingħata aktar attenzjoni dwar kif għandu jiġi indirizzat il-kontenut illegali fuq il-pjattaformi tal-midja soċjali. L-infurzar tal-liġi, il-ġudikatura u proċeduri ċivili ġudizzjarji jista’ jkollhom rwol kruċjali biex jinkiseb dan. Stqarrijiet li jsiru online jew fuq il-midja soċjali li jikkostitwixxu reat kriminali għandhom ikunu s-suġġett ta’ proċedimenti legali b’mod konsistenti, u għalhekk il-Kumitat iqis li jeħtieġ li tissaħħaħ il-leġiżlazzjoni tal-UE u dik nazzjonali dwar din il-kwistjoni. Għalhekk iħeġġeġ lill-Istati Membri biex jittrasponu u jimplimentaw malajr u b’mod sħiħ id-Deċiżjoni Qafas dwar il-ġlieda kontra r-razziżmu u l-ksenofobija ( 8 )

Il-protezzjoni u t-trawwim tal-ħajja Lhudija fl-UE

23. jilqa’ d-determinazzjoni tal-Kummissjoni li tappoġġja lill-Istati Membri u lill-komunitajiet Lhud fit-tisħiħ tal-protezzjoni tas-sinagogi u ta’ postijiet ta’ qima b’finanzjament ta’ EUR 24 miljun, u jiġbed l-attenzjoni għall-fatt li d-data magħquda miġbura dwar l-inċidenti tista’ tappoġġja lill-Kummissjoni, flimkien maċ-Ċentru tal-Intelligence u tas-Sitwazzjonijiet tal-Unjoni Ewropea, biex teżamina t-theddid speċifiku għall-persuni, il-komunitajiet u l-postijiet ta’ qima Lhud, sabiex tifhem aħjar, tipprevjeni, tipproteġi u twieġeb għal riskji speċifiċi għas-sigurtà;

24. jenfasizza l-fatt li minkejja l-preżenza fit-tul tal-Lhud fl-Ewropa, 68 % tal-Ewropej jgħidu li “mhumiex infurmati” dwar l-istorja tal-Lhud ( 9 ) . Jemmen li ż-żieda fis-sensibilizzazzjoni u l-għarfien tal-istorja, ir-reliġjon u l-kultura Lhudija fost l-istudenti żgħażagħ jeħtieġ li tkun prijorità. Il-kwalità tal-materjal tat-tagħlim u tal-manwali użati għall-għalliema hija ta’ importanza partikolari hawnhekk. Huwa essenzjali li jitneħħew il-preġudizzji soċjetali u li jiġi promoss ir-rikonoxximent sħiħ li l-ħajja Lhudija hija parti mis-soċjetà Ewropea;

25. jilqa’ r-rikonoxximent mill-Kummissjoni tar-rwol importanti li l-isport u l-midja għandhom fil-promozzjoni tal-inklużjoni, u jindika li minbarra l-inizjattivi tal-NGOs, l-involviment attiv tal-organizzazzjonijiet Lhud u l-appoġġ permezz ta’ programmi mmirati jistgħu jkunu aktar effettivi fil-ġlieda kontra kunċetti żbaljati u sterjotipi antisemitiċi;

26. jilqa’ l-qafas Ewropew għal azzjoni dwar il-wirt kulturali ( 10 ) (li jinkludi miżura speċifika dwar iċ-ċimiterji Lhud fl-Ewropa), iżda jiġbed l-attenzjoni wkoll għall-fatt li fl-Ewropa hemm bosta sinagogi abbandunati u siti oħra tal-komunità Lhudija mitluqin. Minbarra l-għajnuna reġjonali, huma meħtieġa aktar programmi biex jissaħħu l-għeruq kulturali tal-Ewropa billi dawn il-postijiet importanti jiġu restawrati u mħarsin mill-vandaliżmu;

L-edukazzjoni, ir-riċerka u t-tifkira tal-Olokawst

28. jilqa’ l-pjan tal-Kummissjoni li tiffinanzja stħarriġ madwar l-UE dwar il-preġudizzji antisemitiċi madwar l-Unjoni Ewropea kollha, filwaqt li tibni wkoll fuq l-esperjenza ta’ bosta Stati Membri ( 14 ) , kif ukoll tal-awtoritajiet lokali u reġjonali madwar l-UE;

29. jenfasizza li għalkemm l-edukazzjoni hija fil-kompetenza tal-Istati Membri, neħtieġu rieżami tal-materjal edukattiv dwar il-Ġudaiżmu, l-antisemitiżmu, l-Olokawst, u l-Iżrael modern li jintuża fl-istituzzjonijiet tal-edukazzjoni Ewropej. Wieħed għandu jżomm f’moħħu li tali materjal għandu jkun f’konformità sħiħa mal-istandards tal-UNESCO għall-paċi, it-tolleranza, il-koeżistenza u n-nonvjolenza. Barra minn hekk, il-fondi tal-UE għandhom jingħataw għall-finanzjament tal-kotba tal-iskola li jissodisfaw l-istandards kollha tal-UNESCO msemmijin hawn fuq. Huwa essenzjali taħriġ adegwat tal-għalliema fil-livelli kollha tal-edukazzjoni biex jiġi indirizzat l-antisemitiżmu u jiġi miġġieled il-preġudizzju fl-edukazzjoni u permezz tagħha ( 15 ) . Il-kondiviżjoni tal-aħjar prattiki fost il-prattikanti tal-edukazzjoni u t-taħriġ kif ukoll livelli differenti ta’ governanza responsabbli għat-tfassil u l-implimentazzjoni tal-politiki tal-edukazzjoni u t-taħriġ tista’ ssaħħaħ aktar il-ġlieda kontra l-kunċetti żbaljati u l-isterjotipi;

30. jesprimi t-tħassib tiegħu dwar ir-rikorrenza ta’ atti antisemitiċi fl-iskejjel u d-diffikultà dejjem tikber li xi għalliema qed jesperjenzaw biex jgħallmu dwar ix-Shoah, u jaqbel li l-għalliema għandhom ikunu awtorizzati jindirizzaw l-antisemitiżmu, ix-Shoah, il-ħajja Lhudija u l-istorja, inkluż fi klassijiet multikulturali; jenfasizza, għalhekk, l-importanza li l-Istati Membri jipprovdu lill-għalliema — speċjalment l-għalliema tal-istorja — u lill-kapijiet tal-iskejjel b’appoġġ pedagoġiku msaħħaħ fit-tagħlim tagħhom tal-perjodu tat-Tieni Gwerra Dinjija u b’mod aktar ġenerali meta jindirizzaw il-kwistjoni tal-antisemitiżmu. Jirrimarka li sabiex jiġi rivedut u mtejjeb il-materjal tat-tagħlim użat fl-Istati Membri u r-reġjuni, huma partikolarment meħtieġa skambji strutturati mal-għalliema;

31. jilqa’ l-fatt li l-Kummissjoni qed tkompli tiffinanzja l-azzjonijiet fl-Istati Membri biex jiġġieldu b’mod sistematiku kontra l-antisemitiżmu, kif ukoll irawmu l-ħajja Lhudija fil-livell lokali u dak reġjonali u jippromovu l-għarfien tal-ħajja Lhudija reġjonali u lokali attwali u preċedenti, kif ukoll skambji ma’ komunitajiet lokali; tali azzjonijiet għandhom jiġu appoġġjati wkoll permezz ta’ programmi tal-UE bħal Orizzont Ewropa u CERV;

32. jappoġġja bis-sħiħ il-proġetti ta’ riċerka internazzjonali dwar il-prevenzjoni tal-antisemitiżmu, bħal proġetti komparattivi dwar kif l-antisemitiżmu jiġi mgħallem fl-iskejjel, u jappella biex dawn jiġu appoġġjati speċifikament permezz ta’ fondi Ewropew;

33. jenfasizza l-importanza li tiġi mfakkra l-pożizzjoni erojka tal-persuni mhux Lhud fl-Ewropa kollha li ssagrifikaw ħajjithom biex jgħinu lil-Lhud matul ix-Shoah;

34. iħeġġeġ l-iżvilupp koordinat u transfruntier ta’ materjali edukattivi multilingwi dwar il-prevenzjoni tal-antisemitiżmu u manwali għall-għalliema li huma aċċessibbli b’mod diġitali u mingħajr ħlas;

35. iqis essenzjali li jissaħħu l-mekkaniżmi għall-monitoraġġ tal-finanzjament tal-gruppi li, bl-iskuża ta’ organizzazzjonijiet mhux governattivi, iħaddnu l-antisemitiżmu, jippromovu l-moviment Boycott, Divestment and Sanctions (BDS) [kampanja għal bojkotts, diżinvestiment u sanzjonijiet kontra l-Iżrael], jew jiġġustifikaw u jinkoraġġixxu t-terroriżmu;

36. jesprimi l-apprezzament tiegħu għall-ħidma tal-Infrastruttura Ewropea għar-Riċerka dwar l-Olokawst (EHRI) ( 16 ) u jqis li huwa importanti li l-futur tar-riċerka, il-kommemorazzjoni u l-edukazzjoni transnazzjonali b’rabta mal-Olokawst jiġi żgurat lil hinn mill-iskadenza tal-proġett fl-2024. Din hija l-inizjattiva ta’ riċerka dwar l-Olokawst li tirċievi l-aktar finanzjament tal-UE fid-dinja;

Tmexxija tal-ġlieda globali kontra l-antisemitiżmu

37. jilqa’ r-rikonoxximent tal-Kummissjoni li l-Iżrael huwa msieħeb ewlieni għall-Unjoni Ewropea fil-ġlieda globali kontra l-antisemitiżmu. Barra minn hekk, il-Kumitat jappoġġja bis-sħiħ il-kooperazzjoni mal-Grupp ta’ Ħidma ad hoc stabbilit mill-Kummissjoni Ewropea u mal-Grupp ta’ Ħidma tal-Parlament Ewropew dwar l-Antisemitiżmu;

38. jenfasizza l-importanza li jiġu involuti l-awtoritajiet nazzjonali, reġjonali u lokali, kif ukoll il-komunitajiet u s-soċjetajiet ċivili Lhud sabiex tissaħħaħ il-leġittimità tal-pjan ta’ azzjoni u biex l-antisemitiżmu fl-Ewropa jiġi miġġieled b’mod aktar effettiv; Huwa importanti wkoll li jiġu kondiviżi prattiki tajbin bejn il-pajjiżi u l-awtoritajiet lokali u reġjonali differenti, inklużi l-objettivi u l-miżuri stabbiliti fl-edukazzjoni, fil-leġiżlazzjoni, jew fir-riċerka li huma żviluppati mil-livelli differenti ta’ governanza u soċjetà ċivili;

39. jemmen li, peress li l-awtoritajiet lokali u reġjonali jinsabu fuq quddiem nett fil-ġlieda kontra l-antisemitiżmu u t-trawwim tal-ħajja Lhudija, dawn għandhom ikollhom l-opportunità li jipparteċipaw fl-iskambji, fil-konsultazzjonijiet regolari u fid-djalogi mal-istituzzjonijiet tal-UE;

40. jesprimi d-disponibbiltà tal-Kumitat li jikkontribwixxi, fejn meħtieġ, għall-ħidma tal-grupp ta’ ħidma tal-Kummissjoni Ewropea dwar il-ġlieda kontra l-antisemitiżmu, u jinsab lest jistieden lir-rappreżentanti tal-grupp għal-laqgħat rilevanti tal-Kumitat;

41. ser isegwi s-sejħa tal-Kummissjoni Ewropea biex jingħata eżempju u tittejjeb ir-rappreżentanza tal-persunal tal-KtR permezz ta’ miżuri ta’ reklutaġġ u selezzjoni.

Brussell, id-29 ta’ Ġunju 2022. Vasco ALVES CORDEIRO Il-President tal-Kumitat Ewropew tar-Reġjuni

(1) 79 % tal-Lhud Ewropej iħossuhom ħatja għal xi ħaġa li tkun saret mill-Istat tal-Iżrael. 69 % jgħidu li l-kunflitt Għarbi-Iżraeljan għandu impatt fuq is-sens ta’ sikurezza (it-Tieni Stħarriġ tal-FRA 2018: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf).

(2) COR-2020-04617.

(3) C(2021) 2699 final: https://ec.europa.eu/info/sites/default/files/c_2021_2699_f1_commission_implementing_decision_en_v3_p1_1177590.pdf); il-programm CERV: https://ec.europa.eu/info/funding-tenders/opportunities/portal/screen/programmes/cerv

(4) Il-Programm dwar il-Ġustizzja, Orizzont Ewropa, Ewropa Kreattiva, Erasmus+, il-Fond għas-Sigurtà Interna, il-fondi tal-politika ta’ koeżjoni, l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI), u l-Istrument għall-Assistenza ta’ Qabel l-Adeżjoni (IPA).

(5) Young Jewish Europeans: perceptions and experiences of antisemitism (Żgħażagħ Ewropej Lhud: perċezzjonijiet u esperjenzi ta’ antisemitiżmu), FRA, 2019: https://fra.europa.eu/sites/default/files/fra_uploads/fra-2019-young-jewish-europeans_en.pdf (mhux disponibbli bil-Malti).

(6) Experiences and perceptions of antisemitism Second survey on discrimination and hate crime against Jews in the EU (Esperjenzi u perċezzjonijiet tal-antisemitiżmu – It-tieni stħarriġ dwar id-diskriminazzjoni u r-reati ta’ mibegħda kontra l-Lhud fl-UE), FRA, 2018: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf (mhux disponibbli bil-Malti).

(7) Special Eurobarometer 484, Perceptions of antisemitism, 2019 (Ewrobarometru Speċjali 484, Perċezzjonijiet tal-antisemitiżmu, 2019): https://europa.eu/eurobarometer/surveys/detail/2220 (mhux disponibbli bil-Malti).

(8) Id-Deċiżjoni Qafas tal-Kunsill 2008/913/JHA tat-28 ta’ Novembru 2008, https://eur-lex.europa.eu/legal-content/MT/ALL/?uri=CELEX:32008F0913

(9) Stħarriġiet – Ewrobarometru (europa.eu).

(10) Qafas Ewropew għall-azzjoni dwar il-wirt kulturali

(11) OSKE: Organizzazzjoni għas-Sigurtà u l-Kooperazzjoni fl-Ewropa.

(12) ODIHR: Uffiċċju għall-Istituzzjonijiet Demokratiċi u d-Drittijiet tal-Bniedem.

(13) UNESCO: Organizzazzjoni tan-Nazzjonijiet Uniti għall-Edukazzjoni, ix-Xjenza u l-Kultura.

(14) Kovács, A., Fischer, G., Antisemitic Prejudices in Europe: Survey in 16 European Countries, Action and Protection League, 2021: European antisemitism survey – APL – Action & Protection League (apleu.org) (Preġudizzji Antisemitiċi fl-Ewropa: Stħarriġ f’16-il Pajjiż Ewropew, Action and Protection League, 2021: Stħarriġ dwar l-antisemitiżmu fl-Ewropa – APL – Action & Protection League (apleu.org) – mhux disponibbli bil-Malti).

(15) “Addressing Anti-Semitism in Schools: Training Curricula” (Nindirizzaw l-Antisemitiżmu fl-Iskejjel: Kurrikuli tat-Taħriġ), publikazzjoni żviluppata b’mod konġunt mill-Uffiċċju tal-OSKE għall-Istituzzjonijiet Demokratiċi u d-Drittijiet tal-Bniedem (ODIHR) u l-UNESCO (mhux disponibbli bil-Malti).

(16) https://www.ehri-project.eu/